钦定古今图书集成/明伦汇编/官常典/第061卷 > 甘陵王永
## 钦定古今图书集成/明伦汇编/官常典/第061卷 > 甘陵王永

按《三国蜀志》本传：“甘陵王永，字公寿，先主子，后主庶
弟也。章武元年六月，使司徒靖立永为鲁王，策曰：‘小
子永，受兹青土。朕承天序，继统大业，遵修稽古，建尔
国家，封于东土，奄有龟、蒙，世为藩辅。呜呼！恭朕之诏，
惟彼鲁邦，一变适道，风化存焉。人之好德，世兹懿美。
王其秉心率礼，绥尔士民，是飨是宜，其戒之哉’！”建兴
八年，改封为甘陵王。初，永憎宦人黄皓，皓既信任用
事，谮构永于后主，后主稍疏外，永至不得朝见者十
馀年。咸熙元年，永东迁洛阳，拜奉车都尉，封为乡侯。